同諸公登慈恩寺塔
作者：儲光羲
朝代：唐

paragraphs: 金祠起真宇，直上青雲垂。
地靜我亦閑，登之秋清時。
蒼蕪宜春苑，片碧昆明池。
誰道天漢高，逍遙方在茲。
虛形賓太極，攜手行翠微。
雷雨傍杳冥，鬼神中躨跜。
靈變在倏忽，莫能窮天涯。
冠上閶闔開，履下鴻雁飛。
宮室低邐迤，羣山小參差。
俯仰宇宙空，庶隨了義歸。
崱屴非大廈，久居亦以危。